b'\n_START_ARTICLE_\nLundegrend\n_START_PARAGRAPH_\nLundegrend, lokalt ogs\xc3\xa5 kjent som Lunde, ligger i Tysnes kommune, midt mellom Bergen og Haugesund, og strekker seg fra Humlevik i vest, til Lukksund bru i \xc3\xb8st. Mellom disse ytterpunktene finner en omr\xc3\xa5dene Lunde, Gripne og Malkenes. Per i dag bor det i nabolaget av 400 mennesker i bygda, som byr p\xc3\xa5 sentralt beliggende barnehage og dagligvarehandel, drivstoff og post i butikk._NEWLINE_Tre veier f\xc3\xb8rer ut fra Lunde-bygda. En kan kj\xc3\xb8re rundt 9 km vestover, til V\xc3\xa5ge (Tysnes), og ta ferge til Halhjem, mot Bergen, eller s\xc3\xb8rover, forbi \xc3\x85rbakka og Onarheim, mot Hodnanes, der fergen g\xc3\xa5r til Stord. \xc3\x98stover g\xc3\xa5r veien over Lukksund bru, til Kvinnherad og Fusa._NEWLINE_F\xc3\xb8r i tiden livn\xc3\xa6rte bygdefolket seg for en stor del av fiske. I tillegg hadde de fleste g\xc3\xa5rdene skogsmark, og hadde beitemark, b\xc3\xa5de hjemme og til fjells. Enkelte g\xc3\xa5rder l\xc3\xa5 ogs\xc3\xa5 ved gode elver med vannfall, og kunne dermed drive b\xc3\xa5de sag og kvern, som ved Bakkaelvo, mellom Vevatnevatnet og Fiskevatnet. Restene av disse er fortsatt synlig enkelte steder, og velger du \xc3\xa5 g\xc3\xa5 den merkede turl\xc3\xb8ypen rundt Fiskevatnet, er det gode sjanser for at du st\xc3\xb8ter p\xc3\xa5 dem. En annen n\xc3\xa6ring, som har sterke r\xc3\xb8tter p\xc3\xa5 Tysnes, er b\xc3\xa5tbygging. Til alle tider har det blitt bygget forskjellige b\xc3\xa5ter p\xc3\xa5 g\xc3\xa5rdene i omr\xc3\xa5det, en virksomhet som kulminerte i Lunde b\xc3\xa5tbyggeri, tidlig p\xc3\xa5 1900-tallet, som lenge var den st\xc3\xb8rste arbeidsplassen p\xc3\xa5 \xc3\xb8ya._NEWLINE_Lunde-bygda har imidlertid en historie som g\xc3\xa5r mye lenger bak i tid. Det er blant annet gjort steinalderfunn i Gripne, hvor vi vet at det har v\xc3\xa6rt bosettinger siden bronsealderen. De som h\xc3\xb8rer til her, kjenner selvf\xc3\xb8lgelig mytene som er knyttet til Vevatne og Vevatnevatnet, det hellige vannet, som regnes som det mest sannsynlige \xc3\xa5stedet for dyrking av den f\xc3\xb8rhistoriske gudinnen Njord.'